и за да се произнесе, взе предвид следното:
Производство по делото е по реда на чл. 208 и сл. Административнопроцесуалния 
кодекс (АПК), във вр. с чл. 63, ал. 1, изр. 2 от Закона за административните 
нарушения и наказания (ЗАНН). 
Образувано е по касационна жалба на Г. Х. К. от с. М., община С. 
против Решение № 3035/30.11.2013 г., постановено по НАХД № 149 по описа на 
Районен  съд – Сандански за 2013г.
С жалбата се поддържат доводи за незаконосъобразност на съдебния акт, 
постановен при съществени процесуални нарушения и неправилно приложен 
материален закон. Оспорва се извода на съда за липса на допуснати в хода на 
административнонаказателното производство съществени нарушения на процесуалните 
правила. Иска се отмяна на съдебното решение и постановяване на друго, с което 
процесния електронен фиш да бъде отменен.
Ответникът по касационната жалба - ОД на М.– Б., не взема становище  по жалбата.
Прокурорът от О. П. – Б. дава заключение за неоснователност на касационната 
жалба. Пледира потвърждаване на обжалвания съдебен акт.
Административен съд - Б., след анализ и преценка на събраните в 
първоинстанционното производство доказателства, във връзка с доводите на 
страните, намира за установено следното:
Касационната жалба като подадена в срока по чл. 211, ал. 1 от АПК и от надлежна 
страна, участник в първоинстанционното производство, за която решението е 
неблагоприятно е процесуално допустима. 
Разгледана по същество жалбата е основателна.
С атакуваното решение Районен съд – Сандански е потвърдил Електронен фиш за 
налагане на глоба за нарушение, установено с автоматизирано техническо средство 
Серия К № 0443702 на ОД на М. – Б., с който на Г. Х. К. за административно 
нарушение по чл. 21, ал. 1 от ЗДвП, на основание чл. 189, ал. 4, във връзка с 
чл. 182, ал. 1, т. 3 от ЗДвП е наложено административно наказание „глоба” в 
размер на 100 лева. 
За да постанови този резултат първоинстанционният съд е приел, че електронния 
фиш е съставен при спазване на изискванията на чл. 189, ал. 4 от ЗДвП, като в 
хода на производството не са допуснати процесуални нарушения, които да са 
съществени и да са довели до цялостното му опорочаване. Съдът е приел, че 
нарушението е безспорно установено, поради което правилно е ангажирана 
отговорността на нарушителя.  
Фактическата обстановка е правилно установена от първоинстанционния съд, като 
правните изводи са съобразени с практиката на АС – Б., но противоречаща на 
постановеното Тълкувателно решение № 1 от 26.02.2014г. на ОСК във ВАС, обявено 
и влязло в сила на 26.02.2014г. Съгласно цитираното тълкувателно решение, в 
хипотезата на чл. 189, ал. 4 от Закона за движението по пътищата, 
установяването и заснемането на нарушение, могат да се осъществят само със 
стационарно техническо средство, което е предварително обозначено и функционира 
автоматизирано в отсъствие на контролен орган. За административно нарушение, 
установено при наличието на контролни органи на мястото на реализирането му, с 
използвано мобилно техническо средство за видеоконтрол, 
административнонаказателната отговорност следва да се ангажира по реда и 
условията на ЗАНН, а именно: чрез съставяне на акт за установяване на 
административно нарушение с описание на констатираното нарушение и в сроковете 
по чл. 34 от ЗАНН, съответно с издаване на наказателно постановление, с 
налагане на съответното административно наказание. В този смисъл, издаването на 
електронен фиш за налагане на глоба за нарушение, установено с автоматизирано 
техническо средство - мобилно техническо средство за видеоконтрол е 
недопустимо, с оглед на което съдът намира, че решението на районния съд следва 
да се отмени, като се постанови отмяна и на обжалвания електронен фиш. 

Водим от горното и на основание и на основание чл. 221, ал. 2, предл. второ от 
АПК и чл. 222, ал. 1 от АПК, във вр. с чл. 63, ал. 1, изр. 2 от ЗАНН, 
Административен съд - Б.

Р  Е  Ш  И  :

ОТМЕНЯ Решение № 3035/30.11.2013г., постановено по НАХД № 149 по описа на 
Районен  съд – Сандански за 2013г. и вместо него 
ПОСТАНОВЯВА
ОТМЕНЯ Електронен фиш за налагане на глоба за нарушение, установено с 
автоматизирано техническо средство Серия К № * ОД на М. – Б., с който 
на Г. Х. К. за административно нарушение по чл. 21, ал. 1 от ЗДвП, на основание 
чл. 189, ал. 4, във връзка с чл. 182, ал. 1, т. 3 от ЗДвП е наложено 
административно наказание „глоба” в размер на 100 лева.
Решението е окончателно.

                                                                 ПРЕДСЕДАТЕЛ: /п/ Серафимка Мадолева

                                                                       ЧЛЕНОВЕ: /п/ Илонка Рашкова

                                                                                            /п/ Ваня Вълкадинова

Вярно с оригинала!
Г.Б.